የእርሻና ተፈጥሮ ሀብት ሚኒስቴር ከተመድ ያገኘውን ፈንድ አባክኗል የሚል ቅሬታ ቀረበበት
ከተባበሩት መንግሥታት ድርጅት የልማት ፕሮግራም (ዩኤንዲፒ) ለአፈር ምርመራ ማዕከል ዕድሳት እንዲያውለው የተለቀቀለትን ፈንድ የግብርናና ተፈጥሮ ሀብት ሚኒስቴር አባክኗል፣ ገንዘቡንም ለታቀደው ሥራ አላዋለም የሚል ቅሬታ ቀረበበት፡፡የሚኒስቴሩ ሠራተኞች ከሆኑ ምንጮች ሪፖርተር ባገኘው መረጃ መሠረት ለብዙ ዓመታት አገልግሎት በመስጠቱ በእርጅና ላይ የሚገኘውንና በሚኒስቴሩ ሥር የሚተዳደረውን የአፈር ምርመራ ላቦራቶር ማዕከል በዘመናዊ መንገድ ለማሳደስ፣ እንዲሁም ተገቢ የላቦራቶር ቁሳቁሶችን ማሟላት እንዲያስችለው ከልማት ፕሮግራሙ የአንድ ሚሊዮን ዶላር ድጋፍ አግኝቷል፡፡ይህ ሆኖ ሳለ ግን ሚኒስቴሩ የላቦራቶሪ ሕንፃውን ከማደስ ይልቅ አነስተኛ ሰርቪስ ቤቶችን ከማሠራት ውጪ ለዋናው የላቦራቶሪ ሕንፃ ዕድሳቱን ሳያደርግ፣ ተገቢውንም ቁሳቁስ ሳያሟላ ከ650 ሺሕ ደላር በላይ ወጭ አድርጓል በማለት ምንጮች ለሪፖርተር አስረድተዋል፡፡ ከዚህም በተጨማሪ የዕድሳት ሥራውን እንዲያከናውን የተመረጠው ድርጅት ሥራውን ያገኘው ያለጨረታ እንደሆነም ለማወቅ ተችሏል፡፡ዲጋታ ኢንዱስትሪስ ለተባለውና ዋና መሥሪያ ቤቱን ካሊፎርኒያ ያደረገውን ተቋራጭ ድርጅት የመረጠበት አግባብ ከጨረታ ሒደት ውጪ መሆኑ ሳይበቃ፣ በሰው ኃይል ያልተደራጀና ላላከናወነው ሥራም ከ650 ሺሕ ዶላር በላይ ተከፍሎት መሄዱ በሚኒስቴሩ የተፈጸመ ትልቅ ጥፋት ነው ያሉት ምንጮች፣ ይህ ድርጅት ያለማንም ተቆጣጣሪ መሥራቱና ያከናወነውም ይጠበቅበት የነበረበትን ባለመሆኑ ይህ አድራጎት ተጣርቶ ምላሽ እንዲሰጥበት ጠይቀዋል፡፡ይህንን ቅሬታ በመያዝ ሪፖርተር ያነጋገራቸው በእርሻና ተፈጥሮ ሀብት ሚኒስቴር የተፈጥሮ ሀብት ዘርፍን የሚመሩት ሚኒስትር ዴኤታ ወ/ሮ ፍሬነሽ መኩሪያ ምላሽ ሰጥተዋል፡፡ እንደ ሚኒስትር ዴኤታዋ ማብራሪያ፣ እ.ኤ.አ. በ2014 የአፈር ምርመራ ማዕከሉን እንዲያድስና የላቦራቶር ቁሳቁሶችን እንዲያሟላ ዲጋታ ኢንዱስትሪስ ከተባለው ኩባንያ ጋር ስምምነት ተደርጓል፡፡ከጨረታ ውጪ ባለው ሕጋዊ አሠራር መሠረት ሥራውን እንዲሠራ ለዲጋታ የተሰጠው ከዚህ ቀደም ባሳየው አፈጻጸም ተመርጦ መሆኑን የገለጹት ሚኒስትር ዴኤታዋ፣ እስካሁን የተከፈለው ገንዘብም ቢሆን በሚኒስቴሩና በኩባንያው መካከል በተደረገ ሕጋዊ ውል መሠረት መሆኑን ጠቅሰዋል፡፡ ቅሬታ የቀረበበትና ዋናው ሥራ ሳይሠራ ከ650 ሺሕ ዶላር በላይ ተከፍሏል ለሚለው ጥያቄ በሰጡት ምላሽ፣ ‹‹በውሉ መሠረት የቅድሚያ ክፍያ የተከፈለ ቢሆንም ክፍያው እስካሁን ለተሠራው ብቻ ሳይሆን ወደ ፊት ለሚሠራው ሥራም ጭምር ነው፤›› ብለዋል፡፡ ከዚህም በተጨማሪ ከውጭ የሚመጡ የላቦራቶሪ ቁሳቁሶችም በክፍያው ታሳቢ መደረጋቸውን ተናግረዋል፡፡ኩባንያው ያለጨረታ ስለመመረጡም በሰጡት ምላሽ፣ ከዚህ በፊት አገር ውስጥ ከላቦራቶሪ ጋር የተያያዙ ሥራዎችን ሲያከናውን ባሳየው ውጤት መሆኑን ገልጸዋል፡፡ ዋናው ሕንፃ ባይታደስም ሌሎች ለጊዜው የአፈር ምርመራ ሥራው ሳይቋረጥ እንዲከናወን የሚያስችሉ ሕንፃዎች መገንታባቸውን፣ የዋናው ሕንፃ የበርና የመስኮት ዕድሳቶችም በጊዜያዊነት መከናወናቸውን አስረድተዋል፡፡ዋናው የላቦራቶሪ ሕንፃ ዕድሳት ያልተካሄደው አጣዳፊ አገር አቀፍ የአፈር ምርታማነትንና ደረጃን የሚሳይ የካርታ ዝግጅት ሥራ በመሀል በመምጣቱ ለዚያ ቅድሚያ በመሰጠቱ እንጂ፣ የዕድሳት ሥራው አለመዘንጋቱን ተናግረዋል፡፡ በመሆኑም በቅርቡ የዋናው ላቦራቶሪ ሕንፃ እንደሚጀመርና ዓለም አቀፍ ዕውቅናና ብቃቱ የተረጋገጠ ተቋም እንደሚሆን ሚኒስትር ዴኤታዋ አስታውቀዋል፡፡ ከዋና የአፈር ምርመራ ላቦራቶሪ ባሻገር 17 ቅርንጫፍ ማዕከሎች በየክልሎች መከፈታቸውን ወ/ሮ ፍሬነሽ ጠቁመዋል፡፡ሚኒስቴሩ ላቦራቶሪውን ከሚያድሰው ዲጋታ ኢንዱስትሪስና ከተባበሩት መንግሥታት ድርጅት የልማት ፕሮግራም ጋር በጋራ የሦስትዮሽ ስምምነት በማድረግ ወደ ሥራው ለመግባት ለተቋራጩ መሰጠቱን አስታውሰዋል፡፡ ቅሬታ አቅራቢዎቹ ግን ይህ ኩባንያ ያለው የሰው ኃይልም ሆነ ከዚህ በፊት ያከናወናቸው ሥራዎች ጥያቄ የሚነሳባቸው መሆናቸውን በመጥቀስ ይከራከራሉ፡፡በዕድሳት ፕሮጀክቱ ላይ የተነሳውን ቅሬታ በማስመልከት ሪፖርተር ለዩኤንዲፒ የኢትዮጵያ ጽሕፈት ቤት ጥያቄ አቅርቧል፡፡ በኢሜይል ለተላኩት ጥያቄዎች ምላሽ የሰጠው ዩኤንዲፒ፣ ፕሮጀክቱ ከእርሻና ከተፈጥሮ ሀብት ሚኒስቴር እንዲሁም ከገንዘብና ኢኮኖሚ ትብብር ሚኒስቴር ጋር በጋራ የፀደቀና ለአተገባበሩና ለአፈጻጸሙም የተባበሩት መንግሥታት ድርጅትን የሪፖርት አቀራረብ መርህ ለመከተል የኢትዮጵያ መንግሥት በገባው ስምምነት መሠረት እየተፈጸመ ያለ መሆኑን ገልጿል፡፡ከዚህም በተጨማሪ ለዕድሳቱ የተፈቀደውን ገንዘብና ጥቅም ላይ እየዋለበት ያለውን አኳኋን በሚመለከት ምንም ዓይነት ቅሬታ እንዳልቀረበለት ዩኤንዲፒ በሰጠው ምላሽ አስታውቋል፡፡  